P6_TA(2006)0087

Četrti svetovni forum o vodah

Resolucija Evropskega parlamenta o Četrtem svetovnem forumu o vodah v Mexico Cityju ( 16. – 22. marec 2006)

Evropski parlament

- ob upoštevanju Četrtega svetovnega forumu o vodah, ki bo potekal v Mexico Cityju od 16. do 22. marca 2006,

- ob upoštevanju sklepnih izjav prvih treh svetovnih forumov o vodi v Marakešu (1997), Haagu (2000) in Kjotu (2003),

- ob upoštevanju razvojnih ciljev novega tisočletja (RCNT) in končnega poročila Delovne skupine ZN o vodi in sanitarijah z naslovom "Zdravje, dostojanstvo in razvoj: kaj bo potrebno", objavljenega leta 2005,

- ob upoštevanju drugega Svetovnega poročila ZN o razvoju voda z naslovom "Voda, skupna odgovornost",

- ob upoštevanju akcijskega načrta G8 za vode, ki je bil sprejet na vrhu v Evianu leta 2003 in ki ga je G8 potrdila z Gleneagleško izjavo 7. julija 2005,

- ob upoštevanju pobude EU v zvezi z vodo, ki je bila sprožena na svetovnem vrhu o trajnostnem razvoju (WSSD) v Johannesburgu leta 2002,

- ob upoštevanju sklada za preskrbo z vodo AKP-EU, ustanovljenega leta 2004,

- ob upoštevanju svoje resolucije z dne 4. septembra 2003 o upravljanju z vodnimi viri v državah v razvoju [1],

- ob upoštevanju svoje resolucije z dne 11. marca 2004 o strategiji notranjega trga –prednostne naloge za obdobje 2003-2006 [2], v kateri odstavek 5 določa, da "ker je voda skupna dobrina človeštva, za upravljanje vodnih virov ne morejo veljati pravila notranjega trga",

- ob upoštevanju člena 108(5) svojega Poslovnika,

A. ker polovica svetovnega prebivalstva trpi zaradi pomanjkanja sanitarij ali dostopa do pitne vode in ker je očitno neizogibno kritično stanje vode v svetu, ki ne ogroža le trajnostnega razvoja, ampak tudi mir in varnost; ker milijone žensk in otrok trpi nesorazmerno zaradi nezadostnega dostopa do pitne vode in sanitarij,

B. ker je eden glavnih ciljev RCNT do leta 2015 za polovico zmanjšati delež ljudi, ki nimajo trajnega dostopa do varne pitne vode in osnovnih sanitarij,

C. ker je bila glavna tema Četrtega svetovnega forumu o vodah "lokalni ukrepi za svetovni izziv"; ker je razporeditev vodnih virov neenakopravna, morala pa bi biti splošna javna služba z upravo na lokalni ravni, ki je za to najbolj primerna; ker se lahko ob teh lokalnih javnih službah lahko razvije inovativno in demokratično komunalno upravljanje; ker je nadzor nad vodo in njeno kakovostjo bistven za trajnostni razvoj najrevnejšega prebivalstva,

D. ker je kakovost vode, ki je bistvena za življenje, eden glavnih dejavnikov umrljivosti v državah v razvoju, saj letno umrejo milijoni ljudi, od tega polovica otrok; ker več kot milijarda ljudi nima dostopa do pitne vode ter dve in pol milijardi ljudi nima dostopa do sanitarij,

E. ker Evropska unija in njene države članice zagotavljajo 1,4 milijard eurov letno za vodo in sanitarije v državah v razvoju, kar postavlja EU na prvo mesto med dobavitelji pomoči na svetu na tem področju,

F. ker je namen zgoraj navedenega sklada za preskrbo z vodo AKP-EU v okviru ciljev RCNT in WSSD "povečati trajno preskrbo z vodo in sanitarno infrastrukturo ter izboljšati ravnanje z vodo in prakso upravljanja z vodnimi viri v državah AKP s pomočjo pri reševanju finančnega primanjkljaja",

1. izjavlja, da je voda skupno dobro človeštva in zato dostop do vode predstavlja temeljno človekovo pravico; zahteva, naj se do leta 2015 zagotovi vsa potrebna prizadevanja za zagotavljanje dostopa do vode najrevnejšim prebivalcem;

2. poziva, naj Komisija predstavlja Evropsko unijo na Četrtem svetovnem forumu o vodah s pooblastilom, da v ministrski sklepni izjavi poskuša doseči priznanje, da je dostop do pitne vode temeljna človekova pravica; poziva, da Evropska unija in države članice s tem v zvezi v okviru Združenih narodov predlagajo pripravo mednarodne pogodbe o vodi in upravljanju z vodnimi viri, ki bo priznala pravico dostopa do pitne vode;

3. obžaluje premajhno vključevanje ukrepov Svetovnega foruma o vodah v delu Združenih narodov; opozarja, da se 21 mednarodnih agencij na razne načine ukvarja z vprašanjem vode in s tem v zvezi poziva k ustanovitvi Agencije za usklajevanje vodnih virov pod neposredno odgovornostjo Združenih narodov;

4. poudarja, da bi Agencija za usklajevanje vodnih virov morala pri upravljanju z vodnimi viri vključevati varovanje javnega zdravja in okolja, kot tudi nalogo razvoja strategij, ki bi spodbujale gospodarski razvoj in razvoj kmetijstva, ki bo v skladu z ohranjanjem ali obnavljanjem visoke ravni kakovosti vode;

5. poudarja, da mora upravljanje z vodnimi viri temeljiti na sodelovanju in integriranem pristopu, ki združuje uporabnike in načrtovalce politike pri opredeljevanju vodnih politik na lokalni ravni na demokratičen način;

6. poziva vse programe preskrbe z vodo in sanitarijami, da vključijo posebne dejavnosti, namenjene vprašanju neenakopravnosti spolov, da se zagotovi pravična delitev dobrin in s tem priložnosti, ki iz te izhajajo, ter s podporo vloge žensk pri preskrbi, upravljanju in ohranjanju vodnih virov;

7. pozdravlja dodelitev dodatnih 500 milijonov eurov iz 9. Evropskega razvojnega sklada (ERS), skupaj z dodeljenimi 475 milijoni eurov iz istega ERS za preskrbo z vodo in sanitarijami za ustanovitev navedenega sklada za preskrbo z vodo AKP-EU; poziva k ustreznemu financiranju preskrbe z vodo in sanitarijami v 10. ERS; upa, da bodo mednarodne organizacije v svojih akcijskih načrtih povečale delež voda in da bo zmanjšanje dolga tudi koristilo naložbam v vode;

8. poudarja in podpira ugotovitve zgoraj navedene Delovne skupine ZN o vodi in sanitarijah, po katerih bodo glavni cilji RCNT doseženi, če bodo izpolnjeni pogoji, ki vključujejo:

- večjo razvojno pomoč in večjo usmerjenost v najmanj razvite države,

- prerazporeditev sredstev od držav v razvoju z nižjim in srednjim dohodkom k najrevnejšim,

- večje sodelovanje vseh pomembnih akterjev za ustvarjanje stvarnih pobud za lastništvo nad preskrbo z vodo in sanitarijami ter osredotočenje na aktiviranje skupnosti;

9. poziva lokalne organe v Evropski uniji, naj bodo spodbujeni k temu, da namenijo del prejemkov od plačila uporabnikov za preskrbo z vodo in sanitarnimi storitvami za ukrepe decentraliziranega sodelovanja, Evropsko unijo pa poziva, naj nameni potrebna sredstva za podporo in spremljanje teh ukrepov, zlasti z ozirom na usklajevanje podatkov ter uporabo in širjenje rezultatov;

10. poziva Komisijo in Svet, naj priznata osnovno vlogo lokalnih organov pri varstvu voda in upravljanju ter obžaluje, da EU programi financiranja ne izkoristijo dovolj spretnosti, izkušenj in sredstev lokalnih organov EU, saj so zaradi svoje tehnične usposobljenosti, potrebnega znanja in izkušenj še posebej primerni za pomoč lokalnim skupnostim držav v razvoju;

11. poudarja, da se ukrep za izboljšanje preskrbe z vodo in sanitarij ne more obravnavati ločeno, ampak mora biti sestavni del usklajene in medsektorske razvojne strategije, ki vključuje druga področja politike, kot so zdravstveno varstvo in izobraževanje, infrastruktura, vzpostavitev institucij in dobro upravljanje, kakor tudi trajnostne razvojne strategije;

12. poudarja pomen zgodnjega preprečevanja regionalnih navzkrižij zaradi vode, zlasti v regijah, kjer imajo države skupno vodno zajetje; poziva s tem v zvezi k nadaljnjim mednarodnim prizadevanjem EU za boljše usklajevanje regionalne vodne politike in pospeševanje ustanavljanja regionalnih organov za upravljanje z vodnimi viri;

13. poudarja naraščajoče tveganje pomanjkanja vode zaradi podnebnih sprememb; opozarja, da dezertifikacija, taljenje ledenikov, znižanje vodostajev in povečanje vsebnosti soli v vodi ogrožajo preskrbo z vodo v številnih delih sveta; poziva EU in njene države članice ter mednarodno skupnost, naj sprejmejo ukrepe proti podnebnim spremembam, s katerimi bodo zaustavile te negativne pojave;

14. poziva k deljenemu upravljanju okoljskih in preventivnih politik z namenom oblikovanja resnično skupne politike upravljanja z vodo v vseh zunanjih politikah EU, ki jo bodo usmerjala načela okvirne direktive o vodah, katere cilj je srednjeročno in dolgoročno ohranjanje kakovosti vodnih virov, v zvezi s tem pa meni, da morajo biti vso EU financiranje projektov sodelovanja in dvostranski ukrepi v zvezi z vodo v skladu s splošnim pristopom okoljske zakonodaje EU;

15. pozdravlja in spodbuja delo evropskih in mednarodnih organizacij civilne družbe pri iskanju rešitev za probleme v zvezi z dostopom do vode, zlasti za najrevnejše prebivalce; priporoča, da udeleženci Četrtega svetovnega foruma o vodah prevzamejo dejavno vlogo v dejavnostih organizacij civilne družbe med potekom foruma ter resno preučijo predloge teh organizacij;

16. naroči svojemu predsedniku, naj to resolucijo posreduje Svetu, Komisiji, Svetu ministrov AKP-EU, generalnemu sekretarju Združenih narodov in generalnemu sekretariatu Odborov za svetovno pogodbo o vodi.

[1] UL C 76 E, 25.3.2004, str. 430.

[2] UL C 102 E, 28.4.2004, str. 857.

--------------------------------------------------